text: Køernes forårsfest
  17 april 2016 kl. 12.47
  De økologiske køer sprang i dag ud i foråret, og efter en lang vinter i staldene blev der danset på markerne. 
  Søndagen stod i økologiens tegn. For det var dagen, hvor mange økologiske landmænd lukkede deres køer ud på græs.
  - Idag er jo hele grunden til, at jeg er økolog. Fordi idag får vi køerne på græs. Det er så fedt, siger Laust Stenger, økologisk mælkeproducent, til TV SYD.
  Også mange interesserede lagde vejen forbi Laust Stengers gård, Østerlykke, for at opleve køernes glædesdans, da de efter en lang vinter blev lukket på græs.
  - Det har været fantastisk at se køerne komme springende ud. De dansede virkelig. Og når jeg ser det, så bekræfter det mig bare i, at jeg skal blive ved med at købe økologiske varer, siger Christina Villadsen til TV SYD.
  For Laust Stenger handlede dagen også ligeså meget om at vise folk, hvad økologi er, og hvad det betyder for køernes velvære.
  - Jeg har haft en rigtig godt dag. Man får et kick af, at der kommer så mange mennesker, der vil høre om det, man går og laver og om økologi i det hele taget. Det er fantastisk, at så mange interesserer sig for økologi og økologisk mælk, siger Laust Stenger.
  